Virallinen lehti nro C 308 , 20/11/1995 s. 0057



A4-0202/95 Päätöslauselma omien varojen valvontajärjestelmän sopeuttamisesta yhtenäismarkkinoiden toteuttamisen seurauksena Euroopan parlamentti, joka - ottaa huomioon Euroopan unionista tehdyn sopimuksen ja sen määräykset, joilla muutetaan ETY:n, EHTY:n ja Euratomin perustamissopimuksia, - ottaa huomioon 24 päivänä kesäkuuta 1988 tehdyn neuvoston päätöksen 88/376/ETY, Euratom yhteisöjen omista varoista ((EYVL L 185, 15.7.1988, s. 24)), - ottaa huomioon 29 päivänä toukokuuta 1989 annetun neuvoston asetuksen (ETY, Euratom) N:o 1553/89, yhteisön omista varoista tehdyn päätöksen 88/376/ETY, Euratom soveltamisesta ((EYVL L 155, 7.6.1989, s. 1)), - ottaa huomioon 29 päivänä toukokuuta 1989 annetun neuvoston asetuksen (ETY, Euratom) N:o 1553/89, arvonlisäverosta kertyvien omien varojen lopullisesta yhdenmukaisesta kantomenettelystä ((EYVL L 155, 7.6.1989, s. 9)), - ottaa huomioon 12 päivänä lokakuuta 1992 annetun neuvoston asetuksen (ETY) N:o 2913/92 yhteisön tullikoodeksista ((EYVL L 302, 19.10.1992, s. 1)), - ottaa huomioon 2 päivänä heinäkuuta 1993 annetun komission asetuksen (ETY) N:o 2454/93 edellä mainitun neuvoston asetuksen N:o 2913/92 soveltamista koskevista määräyksistä ((EYVL L 253, 11.10.1993, s. 1)), - ottaa huomioon 21 päivänä joulukuuta 1977 annetun Euroopan yhteisöjen yleiseen talousarvioon sovellettavan varainhoitoasetuksen, - ottaa huomioon työjärjestyksensä 148 artiklan, - ottaa huomioon talousarvion valvontavaliokunnan mietinnön (A4-0202/95), A. katsoo, että suurten sisämarkkinoiden toteuttamiseen ei ole yhdistetty laajempaa tullipalvelujen yhdentämistä eikä laajaa valvonnan yhdentämistä, erityisesti haluttaessa suojella yhteisön taloudellisia etuja petoksilta, B. katsoo, että on komission tehtävä laatia tarvittavat ehdotukset eurooppalaisten tullipalvelujen paremman yhdentämisen aikaansaamiseksi, C. katsoo, että myönnettyjen valtuuksien erot, koskivatpa ne sitten tullivirkamiehiä tai virkamiehiä, joiden tehtävänä on yleisemmin kaikenlaisten yhteisön talousarvioon kohdistuvien petosten tutkiminen, ovat myös esteenä moitteettomalle tulli- ja hallintoyhteistyölle yhteisössä ja yhteisöön kuulumattomien maiden kanssa, D. katsoo, että yhteisöllä ei ole asianmukaista tietojärjestelmää, jonka avulla sen olisi mahdollista saada nopeasti tietoja ulkomaan- ja yhteisön sisäisestä kaupasta. E. ottaa huomioon petoksella tai kiertämällä hankittujen varojen takaisin saamisesta tai perusteettomasti maksettujen summien palauttamisesta saadut heikot tulokset, F. katsoo, että palautettava määrä on yllättävän suuri, kun otetaan huomioon, että yhteisön lainsäädännössä on useilla aloilla määräykset takuiden antamisesta, joiden tarkoituksena on nimenomaan taata yhteisön talousarvion saatavat, G. ottaa huomioon yhteisön passitusjärjestelmään liittyvät petokset ja käytössä olevien takuumekanismien riittämättömyyden, H. katsoo, että unionin talousarvion tulojärjestelmä, siitä huolimatta, että sitä kutsutaan «omiksi varoiksi», ei näytä täysin olevan unionin omassa valvonnassa eikä unionin kansalaisten ole sen avulla mahdollista selvästi tunnistaa unionille myönnettyjä varoja, I. katsoo, että tulojärjestelmän olisi suuremmassa määrin heijastettava jäsenvaltioiden olemassa olevaa taloudellista kapasiteettia ja sen avulla olisi oltava mahdollista vahvistaa yleinen rahallinen katto, 1. Kehottaa tämän johdosta komissiota tekemään tarvittavat ehdotukset, jotta voitaisiin: 1.1. yhdenmukaistaa tarkastukset unionin ulkorajoilla, mikä on ainoa keino estää liikenteen siirtyminen sinne, missä on vähemmän tarkastuksia ja/tai missä ne ovat vähemmän tarkkoja, 1.2. tässä tarkoituksessa ehdottaa toimenpiteitä näiden tarkastusten yhdenmukaistamiseksi kahdella tasolla: - määrällisesti, tarkastusten määrää lähentämällä, - laadullisesti, käyttämällä kattavasti kohdistustekniikoita ja riskianalyyseja, 1.3. yhteensovittaa tullauksen jälkeiset tullipalvelujen tarkastukset, erityisesti ottamalla vastuu todellisen politiikan laatimisesta ylikansallisten yritysten yhdessä jälkikäteen suorittamia tarkastuksia varten, 1.4. helpottaa näistä tarkastuksista vastaavien yksikköjen toimintaa ehdottamalla toimenpiteitä, joiden tavoitteena on mahdollistaa näiden yksikköjen tarvitsemien, yhteisön talousarvioon liittyviä tuloja ja menoja koskevien tietojen saanti, jotka ovat muiden jäsenvaltioiden tietokannoissa, 1.5. ehdottaa toimenpiteitä, jotta näiden tarkastusten valvonta ja vastuu niistä olisivat tosiasiallisesti komission tehtäviä, 1.6. lujittaa jäsenvaltioiden välisiä yhteistyöjärjestelyjä. Jäsenvaltioita olisi erityisesti rohkaistava sijoittamaan toisten jäsenvaltioiden tullihallintoihin «tulliavustajia», joiden tehtävät liittyisivät vastavuoroiseen hallintoapuun yhteisön talousarvioon kohdistuvien petosten tutkinnan ja estämisen helpottamiseksi ja varmistamiseksi sekä unionia vahingoittaen petoksella saatujen ja perusteettomasti maksettujen maksujen ja tukien takaisin saamiseksi; 2. Pyytää komissiota toimittamaan sille kertomuksen tullivirkamiesten valtuuksien eroista ja toimenpiteistä näiden valtuuksien lähentämiseksi ja varmistamaan yhteisön taloudellisten etujen mahdollisimman täydellisen suojaamisen; 3. Omien varojen hallinnassa käytettävien tietojärjestelmien osalta pyytää komissiota: 3.1. ilmoittamaan parlamentille eri jäsenvaltioissa tullitoiminnassa käytettävien tietojärjestelmien luonteen ja laajuuden ja ne yksityiskohtaiset säännöt, joiden avulla kaikkien on ensin mahdollista päästä näiden eri järjestelmien tietokantoihin; 3.2. toiseksi laatimaan ehdotuksia, joilla kannustetaan tehottomat järjestelmät omaavia jäsenvaltioita varustautumaan tehokkaimmat järjestelmät omaavien jäsenvaltioiden mallin mukaan, ja ehdottamaan toimenpiteitä, joilla taataan jäsenvaltioista kerättyjen tietojen yhdistäminen yhteen tietokantaan; 4. Pyytää komissiota tutkimaan edellä mainitun neuvoston asetuksen (ETY, Euratom) N:o 1552/89 ja tullivelasta johtuvien tuonti- ja vientitullien merkitsemisestä tileihin ja maksuehdoista 14 päivänä kesäkuuta 1989 annetun neuvoston asetuksen N:o 1854/89 ((EYVL L 186, 30.6.1989, s. 1)) muuttamista siten, että tulliluottomenettelyä hyväkseen käyttävän henkilön suorittamat lisätullit tai tulliviranomaisten viran puolesta määräämät tullit voidaan suoraan veloittaa tätä tarkoitusta varten käyttöön otetun takuumenettelyn piiriin kuuluvasta tullin määrästä; 5. Yhteisön passitusmenettelyn osalta pyytää komissiota kiireellisesti: 5.1. tietokoneistamaan yhteisön passitusmenettelyn, mukaan lukien takuiden käyttöön ottamista ja hallintaa koskeva menettely ja takuukattojen realistinen vahvistaminen, ja pyytää sitä pitämään parlamentin tilanteen tasalla töiden edistymisen suhteen; 5.2. toteuttamaan kaikki tarvittavat toimenpiteet yhteisön taloudellisten etujen suojaamiseksi paremmin yhteisön passitusjärjestelmässä liikkuvien veronalaisten lähetysten (savukkeet, yhteisen maatalouspolitiikan tuotteet, jne.) osalta ja tekemään sen johdosta ehdotuksia välttämättömiksi muutoksiksi lainsäädäntöön; 6. Kehottaa komissiota tekemään ehdotuksia vuoteen 1999 mennessä alv:oon perustuvan oman varan maksujen vähennysmekanismin sopeuttamiseksi, joka on myönnetty Yhdistyneelle kuningaskunnalle ilmeisen budjettiepätasapainon korjaamiseksi; 7. Pyytää komissiota tekemään ehdotuksia komission alv:n perimistä koskevien tarkastusvaltuuksien lujittamiseksi ja kehottaa sitä esittämään nämä ehdotukset neuvostolle edellä mainitun asetuksen (ETY, Euratom) N:o 1553/89 tarkistuksen yhteydessä; 8. Kehottaa komissiota antamaan Euroopan yhteisöjen omien varojen järjestelmästä 31 päivänä lokakuuta 1994 tehdyn neuvoston päätöksen 94/728/EY, Euratom ((EYVL L 293, 12.11.1994, s. 9)) 8 artiklan mukaisesti ja Euroopan parlamenttia kuultuaan tarvittavat säännökset BKTL:n määräytymisperusteiden parantamiseksi ja yhdenmukaistamiseksi ja niiden valvonnan varmistamiseksi; 9. Kehottaa puhemiestään välittämään tämän päätöslauselman ja valiokuntansa mietinnön Eurooppa-neuvostolle, neuvostolle ja komissiolle sekä jäsenvaltioiden hallituksille ja parlamenteille.